БЪЛГАРИЯ СРЕЩУ ТУРЦИЯ НА 1/4-ФИНАЛА В БАКУ - НДТ, Добрич, България
БЪЛГАРИЯ СРЕЩУ ТУРЦИЯ НА 1/4-ФИНАЛА В БАКУ
2015-06-23 @ 17:12 EEST
Волейболистите от националния отбор на България, който играе на Европейските игри в Баку, ще излезе срещу Турция на 1/4-финалите на мъжкия турнир. Това стана ясно след тегления преди малко жребий между вторите и третите отбори от двете предварителни групи.
"Трикольорите" останаха 3-ти в Група "В" с 11 точки след 4 победи и 1 загуба, след като късно снощи Русия надигра Италия с 3:0 (25:17, 25:15, 32:30) и завърши на второ място с 12 точки също след 4 победи и 1 загуба. Турците пък завършиха на 3-то място в Група "А" с 9 точки след 3 победи и 2 загуби, след като снощи надделяха много трудно над домакините от Азербайджан с 3:2 (25:18, 25:17, 22:25, 21:25, 20:18). Мачът между България и Турция е утре (24 юни) от 13,00 часа българско време.
При победа България ще се класира за полуфиналите, където ще срещне победителя от 1/4-финала между Полша и Словакия. "Дружина полска" стана победител в Група "А" с 12 точки след 5 победи от 5 мача, а словаците останаха 4-ти в Група "В" с 6 точки след 2 победи и 3 загуби.
В третия 1/4-финал един срещу друг ще се изправят Франция и Русия, които останаха на 2-ро място в своите групи - съответно "А" и "В". Победителят от тази двойка ще играе на полуфиналите срещу победителя от последния 1/4-финал между Германия, която стана първи в Група "В", и Сърбия, която остана 4-та в Група "А". НДТ
БЪЛГАРИЯ СРЕЩУ ТУРЦИЯ НА 1/4-ФИНАЛА В БАКУ | 0 брой коментари | Регистрация